Závery Rady k akčnému plánu EÚ v colnej oblasti na boj proti porušovaniu PDV na roky 2018 – 2022

(2019/C 24/05)

RADA EURÓPSKEJ ÚNIE,

PRIPOMÍNAJÚC:

— stratégiu na zabezpečenie inteligentného, udržateľného a inkluzívneho rastu EURÓPA 2020 (1),

— oznámenie Komisie o komplexnej stratégii EÚ týkajúcej sa práv duševného vlastníctva (2),

— nariadenie Európskeho parlamentu a Rady (EÚ) č. 608/2013 z 12. júna 2013 o presadzovaní práv duševného vlastníctva colnými orgánmi a zrušení nariadenia Rady (ES) č. 1383/2003 (3),

— nariadenie Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (4),

— ustanovenia o vzájomnej administratívnej pomoci v colných záležitostiach uzavreté medzi EÚ a tretími krajinami,

— uznesenie Rady k akčnému plánu EÚ v colnej oblasti na boj proti porušovaniu PDV na roky 2013 – 2017 (5),

BERÚC DO ÚVAHY:

— závery Rady o pokroku týkajúcom sa stratégie vývoja colnej únie (6),

— správu o vykonávaní akčného plánu EÚ v colnej oblasti zameraného na boj proti porušovaniu práv duševného vlastníctva na roky 2013 – 2017 (7),

— skúsenosti získané z predchádzajúcich akčných plánov EÚ,

S VEDOMÍM, že porušovanie PDV znamená pre podniky a tvorcov z EÚ ekonomické straty a poškodzovanie dobrého mena a takáto nezákonná činnosť prináša zisky páchateľom organizovanej trestnej činnosti,

ZNEPOKOJENÁ rizikami, ktoré popri hospodárskych a sociálnych dôsledkoch môže falšovaný a pirátsky tovar vytvárať z hľadiska zdravia a bezpečnosti spotrebiteľov a koncových používateľov, aj z hľadiska životného prostredia,

ZDÔRAZŇUJE cieľ, ktorým je dosiahnutie vyššej úrovne ochrany vnútorného trhu EÚ prostredníctvom moderných a harmonizovaných prístupov k colným kontrolám a prostredníctvom spolupráce v colnej oblasti, a to predovšetkým s cieľom zabrániť odklonu obchodu v rámci EÚ,

UZNÁVA potrebu poskytnúť colným orgánom nevyhnutné nástroje, aby mohli úspešne čeliť novým trendom v medzinárodnom obchode s tovarom porušujúcim práva duševného vlastníctva,

SCHVAĽUJE akčný plán EÚ v colnej oblasti na boj proti porušovaniu PDV na roky 2018 – 2022, ktorý sa uvádza v prílohe a ktorý predsedníctvo vypracovalo v spolupráci s členskými štátmi a Komisiou,

VYZÝVA:

— členské štáty a Komisiu, aby akčný plán uvedený v prílohe vykonávali účinne a efektívne, s plným využitím dostupných nástrojov a zdrojov,

— Komisiu, aby v spolupráci s členskými štátmi: — do jari 2019 vypracovala harmonogram na uľahčenie vykonávania akčného plánu, — monitorovala vykonávanie akčného plánu, — predkladala Rade výročné súhrnné správy o vykonávaní akčného plánu, — predložila Rade v roku 2022 záverečnú správu o vykonávaní akčného plánu.

Akčný plán EÚ v colnej oblasti na boj proti porušovaniu PDV na roky 2018 – 2022

ÚVOD

Rozsiahle porušovanie práv duševného vlastníctva (PDV) v rámci obchodu s tovarom predstavuje vážny globálny problém. V roku 2016 sa pri presadzovaní PDV colnými orgánmi v EÚ zaistilo takmer 41 miliónov kusov tovaru.

Konkurencieschopnosť hospodárstva rôznych krajín je v čoraz väčšej miere založená na tvorivosti a inovácii. V stratégii na zabezpečenie inteligentného, udržateľného a inkluzívneho rastu Európa 2020 sa načrtávajú ďalšie kroky v záujme hospodárskeho oživenia a rastu v Európe. Jednou z troch priorít tejto stratégie je podpora znalostí a inovácie.

Je nevyhnutné zlepšiť rámcové podmienky pre podniky na inováciu a na obmedzovanie poškodzovania ich legitímnych záujmov zo strany falšovateľov, ktorí zneužívajú investície, úsilie a dobré meno značky držiteľov práv. Osobitnú pozornosť si vyžaduje aj boj proti medzinárodným organizáciám zapojeným do podvodov a organizovanej trestnej činnosti, ktoré sa často zameriavajú na dosiahnutie ľahkého zisku a hospodárskych výhod z obchodu s falšovaným a pirátskym tovarom, ako aj riziká, ktoré falšovaný a pirátsky tovar môže znamenať pre spotrebiteľov a koncových používateľov.

Komplexný právny rámec PDV sa musí kombinovať s účinným presadzovaním. Podniky a spotrebitelia sa vo veľkej miere spoliehajú na schopnosť orgánov presadzovania práva reagovať. Colné orgány zohrávajú v oblasti presadzovania kľúčovú úlohu: keď už raz tovar porušujúci PDV vstúpi na jednotný trh, je oveľa ťažšie prerušiť jeho obeh. Koordinácia a plánovanie európskej činnosti v colnej oblasti zameranej na boj proti porušovaniu PDV súvisiacemu s cezhraničným obchodom sú mimoriadne dôležité.

HODNOTENIE AKČNÉHO PLÁNU EÚ NA ROKY 2013 – 2017

Výsledkami vykonávania akčného plánu na roky 2013 – 2017 sa zaoberá osobitná správa, ktorú útvary Komisie vypracovali v spolupráci s členskými štátmi (8).

V priebehu posledných štyroch rokov sa pozornosť zamerala na účinné vykonávanie a monitorovanie nových právnych predpisov EÚ týkajúcich sa presadzovania PDV colnými orgánmi, boj proti významným tendenciám v obchodovaní s tovarom porušujúcim PDV, boj proti obchodovaniu s tovarom porušujúcim PDV prostredníctvom medzinárodného dodávateľského reťazca a posilnenie spolupráce s Európskym strediskom pre sledovanie porušovania PDV, ktoré je súčasťou Úradu Európskej únie pre duševné vlastníctvo (EUIPO), a s orgánmi presadzovania práva.

Colné správy členských štátov a Komisia vyvinuli veľké úsilie v oblasti presadzovania práv duševného vlastníctva colnými orgánmi a snažia sa proaktívne riešiť výzvy s tým spojené a usilujú sa zamedziť príliv tovaru porušujúceho PDV do EÚ.

Využili sa všetky prostriedky na to, aby všetky príslušné verejné aj súkromné zainteresované strany boli oboznámené s nariadením (EÚ) č. 608/2013 a aby v plnej miere využívali možnosti, ktoré poskytuje. Ukázalo sa, že podporné návštevy sú veľmi užitočné pre expertov z rôznych členských štátov, ktorí v rámci nich mohli diskutovať o vykonávacích postupoch, aj pre Komisiu, ktorej umožňujú vytvoriť si celkový obraz o vykonávaní.

Počet žiadostí o prijatie opatrenia schválených colnými orgánmi zaznamenal stabilný nárast (z 26 865 v roku 2013 na 34 931 v roku 2017).

Zozbierané štatistické údaje ukazujú na viac ako 41 miliónov zaistených predmetov v roku 2016. Odhadovaná hodnota zodpovedajúcich pravých výrobkov sa blíži sume 672 miliónov EUR. Internetový predaj výrazne zvýšil počet prípadov v poštovej preprave, ktorý sa v období rokov 2009 – 2011 strojnásobil.

Posilnila sa spolupráca so zainteresovanými stranami, so strediskom EÚ pre sledovanie a spolupráce prostredníctvom tohto strediska, ako aj spolupráca s tretími krajinami. Riešili sa aj výzvy v súvislosti so spoluprácou medzi orgánmi presadzovania práva zapojenými do boja proti porušovaniu PDV a nadviazal sa dialóg, z ktorého vyplynulo, aké dôležité je vyvíjať v tomto smere ďalšie úsilie.

Nezákonné obchodovanie s tovarom porušujúcim PDV však naďalej zostáva veľmi rozšíreným a čoraz viac sa vyskytujúcim javom. Podľa najnovších dostupných údajov z roku 2013 predstavuje medzinárodný obchod s falšovanými výrobkami až 2,5 % svetového obchodu, resp. približne 338 miliárd EUR (9). Vplyv falšovania je mimoriadne veľký v Európskej únii, kde falšované a pirátske výrobky tvoria až 5 % dovozu, čo zodpovedá hodnote až 85 miliárd EUR. EUIPO v niekoľkých odvetvových štúdiách dospel k odhadu, že v dôsledku falšovania dochádza k stratám predaja v 13 odvetviach (priamo v analyzovaných odvetviach a v ich dodávateľských reťazcoch). Celkovo tieto straty dosahujú viac než 100 miliárd EUR ročne (10).

Z hodnotenia akčného plánu vyplýva, že je potrebné pokračovať v úsilí zabezpečiť účinné presadzovanie PDV colnými orgánmi v celej Únii, rozvíjať nástroje riadenia rizík v oblasti PDV a posilniť spoluprácu medzi colnými orgánmi a Europolom a medzi colnými orgánmi a políciou a inými orgánmi presadzovania práva.

ĎALŠÍ POSTUP

Porušovanie PDV predstavuje naďalej čoraz intenzívnejšiu hrozbu a ťažko riešiteľný problém. Keďže koordinácia činností v colnej oblasti má preukázateľne pridanú hodnotu pri dosahovaní lepších výsledkov, akčný plán v colnej oblasti na boj proti porušovaniu PDV by sa mal určite opätovne realizovať aj v nasledujúcich rokoch.

Komisia 29. novembra 2017 prijala komplexný balík opatrení na ďalšie zlepšenie uplatňovania a presadzovania práv duševného vlastníctva v rámci členských štátov EÚ, na hraniciach EÚ a v medzinárodnom meradle. V oznámení COM(2017) 707 z 29. novembra 2017 s názvom „Vyvážený systém presadzovania práv duševného vlastníctva, ktorý reaguje na problémy súčasnej spoločnosti“, ktoré je súčasťou daného balíka, sa uvádza, že Komisia ponúkne lepšie cielenú pomoc vnútroštátnym colným orgánom založenú na výsledkoch súčasného akčného plánu EÚ v colnej oblasti a bude spolupracovať s Radou na novom akčnom pláne, ktorý by mal byť dokončený v roku 2018.

Nový akčný plán obsahuje niektoré kľúčové prvky z predchádzajúcich akčných plánov, ktoré stále zostávajú v platnosti a ktoré je potrebné ďalej prehlbovať a realizovať. Skúsenosti získané z vykonávania akčného plánu na roky 2013 – 2017 poukazujú tiež na to, že sú potrebné určité úpravy v našej činnosti tak, aby sa zohľadnili obmedzenia zdrojov, ktorými disponujú správy. Úsilie, ktoré sa má vynaložiť, by sa malo jasne zadefinovať a naviazať na ukazovatele, ktoré umožnia meranie výsledkov. Mala by sa posilniť spolupráca s Európskym strediskom pre sledovanie porušovania PDV a Európskym úradom pre boj proti podvodom (OLAF) a inými európskymi orgánmi presadzovania práva ako colnými orgánmi, a to v rámci ich príslušných právomocí. V programe Colníctvo 2020 sa bude rovnako ako v predchádzajúcich programoch naďalej podporovať vykonávanie aktuálneho akčného plánu.

Strategickými cieľmi tohto akčného plánu z tohto dôvodu sú:

— zabezpečenie účinného presadzovania PDV colnými orgánmi v celej Únii,

— boj proti významným tendenciám v obchodovaní s tovarom porušujúcim PDV,

— boj proti obchodovaniu s tovarom porušujúcim PDV v celom medzinárodnom dodávateľskom reťazci,

— posilnenie spolupráce s Európskym strediskom pre sledovanie porušovania PDV a s orgánmi presadzovania práva.

Akčný plán sa bude vykonávať v rokoch 2018 – 2022.

HARMONOGRAM

Komisia v spolupráci s expertmi členských štátov vypracuje harmonogram vymedzujúci činnosti a nástroje, ktoré sa majú realizovať v dohodnutom časovom rámci pri zohľadnení finančných súvislostí a ľudských zdrojov. Dohodnutý harmonogram sa Rade poskytne na jar 2019.

MECHANIZMUS PRESKÚMANIA

Komisia v spolupráci s expertmi členských štátov Rade každoročne predloží súhrnné správy, v ktorých opíše stav vykonávania akčného plánu na základe daného harmonogramu. Podrobnejšia správa sa vypracuje v poslednom roku.

ZÁVERY

Akčný plán EÚ v colnej oblasti na boj proti porušovaniu PDV na roky 2018 – 2022 sa nachádza v prílohe. Ako prvý krok Komisia vypracuje uvedený harmonogram.

1. ZABEZPEČENIE ÚČINNÉHO PRESADZOVANIA PDV COLNÝMI ORGÁNMI V CELEJ ÚNII

Konkrétny cieľ 1.1: Nástroje na riadne a účinné vykonávanie nariadenia EÚ

Opatrenia Ukazovatele Zodpovední aktéri 1.1.1. Aktualizácia príručky pre držiteľov práv o podávaní žiadostí o prijatie opatrenia s novými formulármi ustanovenými vo vykonávacom nariadení Komisie (EÚ) 2018/582, ktorým sa mení vykonávacie nariadenie (EÚ) č. 1352/2013 Uverejnenie aktualizovanej príručky na webových stránkach Komisia a členské štáty 1.1.2. Aktualizácia „Usmernení o prijímaní a vybavovaní žiadostí o prijatie opatrenia“ vo všetkých úradných jazykoch EÚ s cieľom zabezpečiť zvýšenú kvalitu AFA (žiadostí o prijatie opatrenia) na úrovni Únie Zohľadnenie odporúčaní z workshopu o PDV na tému „Harmonizácia postupu podávania žiadostí“ (Mníchov, 25. a 26. októbra 2016) Sprístupnenie aktualizovaných usmernení Komisia a členské štáty 1.1.3. Podporná návšteva skupiny zloženej z expertov v oblasti PDV a Komisie vo všetkých členských štátoch s cieľom zamerať sa na problémy a výzvy v oblasti presadzovania PDV colnými orgánmi s cieľom zabezpečiť riadne a účinné vykonávanie nariadenia EÚ Vykonanie návštev, prediskutovanie problémov a výziev a podľa potreby poskytnuté poradenstvo Riešenie zistených problémov a podľa potreby vypracovanie plánov na budovanie kapacít Pravidelné diskusie na zasadnutiach útvaru colnej expertnej skupiny zameraného na presadzovania práv duševného vlastníctva o problémoch a výzvach, ako aj o tom, ako sa vyriešili Komisia a členské štáty





Konkrétny cieľ 1.2: Skvalitnenie databázy COPIS a využitie všetkých jej funkcií

Opatrenia Ukazovatele Zodpovední aktéri 1.2.1. Využitie všetkých funkcií databázy COPIS. Plné využitie funkcií vyhľadávania a oznamovania databázy COPIS Určenie a uskutočnenie potrebných zlepšení funkcií databázy COPIS Komisia a členské štáty 1.2.2. Rozšíriť existujúcu integráciu medzi databázami COPIS a EDB s cieľom dosiahnuť elektronické AFA, keď držiteľ práv bude môcť spravovať AFA bez nutnosti podať papierovú žiadosť S cieľom zabezpečiť, aby na colnom úrade bolo možné spravovať AFA bezpapierovo, treba držiteľom práv ponúknuť portál Tento portál by im mal umožniť vkladať informácie o AFA elektronicky, ale aj aktualizovať informácie alebo žiadať o predĺženie platnosti svojej AFA. Ak majú členské štáty tomuto systému dôverovať, táto elektronická výmena informácií musí poskytovať pre colný úrad rovnaké záruky ako súčasný papierový postup. Naplánuje, vyvinie a zavedie sa systém, ktorý ako minimum: — umožňuje elektronické podávanie žiadostí o prijatie opatrenia prostredníctvom EDB (respektívne prostredníctvom nového portálu presadzovania práv duševného vlastníctva, ktorý sa pripravuje) do databázy COPIS, vrátane prekladov príslušných rubrík do všetkých úradných jazykov príslušných krajín — umožňuje elektronické podávanie žiadostí o predĺženie prostredníctvom EDB do databázy COPIS — umožňuje elektronické podávanie žiadostí o zmenu existujúcej AFA synchronizovanou výmenou údajov medzi databázami EDB a COPIS — obsahuje funkciu nespochybniteľnosti, ktorú môže držiteľ práva prípadne zapnúť, aby zabezpečil, že jeho žiadosť budú orgány považovať za dôveryhodnú Európske stredisko pre sledovanie porušovania práv duševného vlastníctva v spolupráci s Komisiou a členskými štátmi 1.2.3. Využitie možných synergií medzi už existujúcimi informačnými systémami, ako napr. COPIS a ACIST a EDB (na podávanie správ o zaisteniach). Uchovávanie údajov a výmena informácií o zaisteniach sú v čo najväčšej možnej miere zosúladená medzi členskými štátmi. Naplánuje, vyvinie a zavedie sa systém, ktorý umožňuje výmenu informácií o zaisteniach medzi informačnými systémami. Európske stredisko pre sledovanie porušovania práv duševného vlastníctva v spolupráci s Komisiou a členskými štátmi





Konkrétny cieľ 1.3: Zapojenie držiteľov práv a zainteresovaných strán

Opatrenia Ukazovatele Zodpovední aktéri 1.3.1. Poskytnutie informácií o nariadení EÚ držiteľom práv a zainteresovaným stranám. Informácie o právnom rámci na asistenčných pracoviskách pre MSP. Komisia Aktualizácia osobitných častí portálu Trans Atlantic Portal týkajúcich sa presadzovania práva colnými orgánmi. Informácie o právnom rámci v podporných organizáciách pre MSP v členských štátoch a na príslušných oddeleniach a úradoch pre oblasť priemyselného a duševného vlastníctva. Komisia a členské štáty 1.3.2. Pravidelné zasadnutia na úrovni EÚ medzi colnými orgánmi, zástupcami držiteľov práv a ďalšími stranami zapojenými do presadzovania PDV. Zasadnutie najmenej raz ročne. Komisia, členské štáty a držitelia práv/ďalšie zainteresované strany





Konkrétny cieľ 1.4: Každoročné zverejňovanie štatistík

Opatrenia Ukazovatele Zodpovední aktéri 1.4.1. Uverejňovanie výročnej štatistickej správy EÚ o presadzovaní PDV colnými orgánmi. Výročné správy k dispozícii v júli Komisia 1.4.2. Výmena najlepších postupov medzi jednotlivými členskými štátmi, pokiaľ ide o uverejňovanie výročných vnútroštátnych správ a štatistík o presadzovaní PDV colnými orgánmi. Colné správy majú k dispozícii najlepšie postupy. Podľa potreby sa vypracúvajú a uverejňujú vnútroštátne správy. Komisia a členské štáty

2. BOJ PROTI VÝZNAMNÝM TENDENCIÁM V OBCHODOVANÍ S TOVAROM PORUŠUJÚCIM PDV

Konkrétny cieľ 2.1: Vypracovanie individualizovaných prístupov k balíkovej a poštovej preprave

Opatrenia Ukazovatele Zodpovední aktéri 2.1.1. Výmena osvedčených postupov pre sledovanie internetového obchodu zo strany colných orgánov na doplnenie činnosti pracovnej skupiny pre colnú spoluprácu (Rada EÚ) v colnej oblasti v súvislosti s trestnou činnosťou prostredníctvom internetu. Colné správy majú k dispozícii najlepšie postupy s cieľom posilniť presadzovanie colnými orgánmi v elektronickom obchode. Podľa vhodnosti a dostupnosti by sa mali využívať nové nástroje a techniky (napr. blockchain). Ak je to potrebné, mali by sa vypracovať nové právne predpisy. Komisia a členské štáty 2.1.2. Monitorovanie zmien v rámci Svetovej poštovej únie (SPÚ) v oblasti elektronického obchodu a čo najlepšie využitie vývoja v tejto oblasti na presadzovanie PDV colnými orgánmi. Zmeny v rámci SPÚ sa monitorujú a dávajú na vedomie colným správam. Colné správy čo najlepšie využívajú vývoj v oblasti elektronického obchodu. Komisia a členské štáty





Konkrétny cieľ 2.2: Posilnenie riadenia rizík v colnej oblasti

Opatrenia Ukazovatele Zodpovední aktéri 2.2.1. Vypracovanie spoločného riadenia rizík na základe stratégie kontroly vrátane potreby informácií o rizikách, spoločných kritérií a noriem pre riziká a vykonávania prioritných činností kontroly zo strany EÚ, zameraných na odhaľovanie porušení PDV pri malých a veľkých zásielkach, a to podľa potreby. Analýza údajov o zaisteniach vrátane výmeny údajov s tretími krajinami. Kritériá a normy sa stanovia v pracovnej skupiny pre spoločné riadenie rizika v rámci programu Colníctvo 2020. Komisia s podporou členských štátov a Európske stredisko pre sledovanie porušovania práv duševného vlastníctva 2.2.2. Pravidelné poskytovanie vhodných informácií o rizikách v oblasti PDV a colných kontrolách prostredníctvom colného systému riadenia rizík (CRMS) a kontrolných kontaktných miest Využívanie CRMS na výmenu informácií o rizikách porušenia PDV Pravidelná spätná väzba od členských štátov v súvislosti s poskytnutými informáciami o rizikách a colných kontrolách a o výsledkoch kontrol Komisia a členské štáty

3. BOJ PROTI OBCHODOVANIU S TOVAROM PORUŠUJÚCIM PDV V CELOM MEDZINÁRODNOM DODÁVATEĽSKOM REŤAZCI

Konkrétny cieľ 3.1: Posilnenie spolupráce s hlavnými zdrojovými, tranzitnými a cieľovými krajinami

Opatrenia Ukazovatele Zodpovední aktéri 3.1.1. Posilnenie colnej spolupráce v súvislosti s PDV s tretími krajinami, predovšetkým s Čínou a Hongkongom Implementácia nového akčného plánu EÚ – Čína 2018 – 2020 Výmena informácií o zaisteniach s Čínou sa rozšíri na nominálne údaje Realizácia a prípadné posilnenie spolupráce s Hongkongom Komisia a členské štáty 3.1.2. Výmena informácií s tretími krajinami v súlade s ustanoveniami právnych predpisov vrátane právnych predpisov týkajúcich sa tranzitu cez územie EÚ/prekládky na území EÚ Riadne vykonávanie potrebných praktických dohôd týkajúcich sa výmeny údajov a informácií s tretími krajinami s cieľom odstrániť porušovanie práv duševného vlastníctva v medzinárodnom obchode s tovarom Zavedenie mechanizmov na výmenu informácií sú zavedené Počet vymenených informácií a počet zaistených kusov tovaru na základe týchto informácií Počet prípadov vyšetrovania začatých na základe vymenených informácií Počet spoločných colných operácií v rámci ASEM-u so zameraním na porušovanie PDV Komisia a členské štáty





Konkrétny cieľ 3.2: Podpora budovania kapacít v kandidátskych a susedných krajinách v súvislosti s presadzovaním PDV

Opatrenia Ukazovatele Zodpovední aktéri 3.2.1. Poskytovanie technickej pomoci pri budovaní kapacít kandidátskym a susedným krajinám na ich žiadosť Zoznam expertov, ktorí sú k dispozícii Komisia a členské štáty 3.2.2. Výmena skúseností a prípadné študijné návštevy v súvislosti s operačnou štruktúrou, riešeniami v oblasti IT a operačnými riešeniami, ktoré uplatňujú colné orgány pri presadzovaní PDV Správa o najlepších postupoch v oblasti presadzovania PDV v EÚ a v susedných krajinách Komisia a členské štáty 3.2.3. Výmena úradníkov Počet zrealizovaných výmen Vypracovanie správ o skúsenostiach, ktoré sa získali pri výmenách, určených členským štátom a Komisii Členské štáty

4. POSILNENIE SPOLUPRÁCE S EURÓPSKYM STREDISKOM PRE SLEDOVANIE PORUŠOVANIA PDV A S ORGÁNMI PRESADZOVANIA PRÁVA

Konkrétny cieľ 4.1: Partnerstvo s Európskym strediskom pre sledovanie porušovania PDV

Opatrenia Ukazovatele Zodpovední aktéri 4.1.1. Príspevok k príprave a prípadnej realizácii projektov zo strany Európskeho strediska pre sledovanie porušovania práv duševného vlastníctva na podporu inštitúcií a iniciatív v oblasti presadzovania PDV v rozsahu právomocí, ktoré sa mu priznali nariadením (EÚ) č. 386/2012, a v súlade s pracovným plánom európskeho strediska, a to predovšetkým: — vyvíjať systémy na zhromažďovanie informácií, analýzu a podávanie správ o rozsahu a miere falšovania a pozmeňovania v EÚ a výmenu kľúčových informácií — budovanie kompetencií v oblasti presadzovania PDV prostredníctvom poskytovania špecializovanej odbornej prípravy Projekty zodpovedajú colným potrebám Kompatibilita a synergie s projektmi v colnej oblasti Dostupnosť nástrojov na šírenie znalostí o zákonoch týkajúcich sa PDV, databázach, ktoré s nimi súvisia, a podporných systémoch na ich presadzovanie Činnosti na zvyšovanie informovanosti vrátane činností zameraných na spotrebiteľov Európske stredisko pre sledovanie porušovania práv duševného vlastníctva v spolupráci s Komisiou a členskými štátmi 4.1.2. V prípade potreby vytvorenie osobitných programov odbornej prípravy na zlepšenie používania virtuálneho strediska odbornej prípravy EUIPO Určenie potrieb odbornej prípravy colných úradov (napr. otázky tranzitu). Virtuálne stredisko odbornej prípravy EUIPO vytvorí osobitné programy odbornej prípravy, ktoré sa uskutočnia. Európske stredisko pre sledovanie porušovania práv duševného vlastníctva v spolupráci s Komisiou a členskými štátmi





Konkrétny cieľ 4.2: Zlepšenie vzájomného porozumenia a spolupráce medzi colnými, policajnými a justičnými orgánmi

Opatrenia Ukazovatele Zodpovední aktéri 4.2.1. Spoločné podujatia zástupcov colných správ, policajných a justičných orgánov a útvarov a úradov pôsobiacich v oblasti priemyselného a duševného vlastníctva. Podujatia sa uskutočnia podľa potreby Komisia, Európske stredisko pre sledovanie porušovania práv duševného vlastníctva a členské štáty 4.2.2. Zvyšovanie informovanosti o prepojení medzi nebezpečným tovarom a tovar nedostatočnej kvality a porušovaním PDV Výsledok prebiehajúcej štúdie strediska pre sledovanie sa dá na vedomie colným správam. Colné správy využívajú informácie podľa potreby. Európske stredisko pre sledovanie porušovania práv duševného vlastníctva v spolupráci s Komisiou a členskými štátmi





Konkrétny cieľ 4.3: Boj proti obchodovaniu s tovarom porušujúcim PDV v celom medzinárodnom dodávateľskom reťazci

Opatrenia Ukazovatele Zodpovední aktéri 4.3.1. Spoločné opatrenia na posilnenie programu praktík dobrovoľnej spolupráce prostredníctvom sprostredkovateľov na základe memoránd o porozumení Zanalyzuje sa úloha sprostredkovateľov Podľa potreby sa organizujú podujatia so sprostredkovateľmi s cieľom vybudovať väčšiu dôveru a dosiahnuť väčšiu transparentnosť Komisia a Európske stredisko pre sledovanie porušovania práv duševného vlastníctva s podporou členských štátov 4.3.2. Analýza logistiky tovaru prepravovaného po železnici cez „hospodárske pásmo hodvábnej cesty“ (Silk Road Economic Belt) so zreteľom na colné kontroly Vplyv „hospodárskeho pásma hodvábnej cesty“ na colné kontroly je k dispozícii a zanalyzovaný Vypracovali sa stratégie colných kontrol tejto prepravy a podľa potreby sa realizujú Komisia a Európske stredisko pre sledovanie porušovania práv duševného vlastníctva s podporou členských štátov

(1) Oznámenie Komisie z 3. marca 2010 – Európa 2020 – stratégia na zabezpečenie inteligentného, udržateľného a inkluzívneho rastu – KOM(2010) 2020 v konečnom znení – neuverejnené v úradnom vestníku.

(2) Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Jednotný trh pre práva duševného vlastníctva – Podpora kreativity a inovácií na zabezpečenie hospodárskeho rastu, pracovných miest vysokej kvality a prvotriednych výrobkov a služieb v Európe – KOM(2011) 287.

(3) Ú. v. EÚ L 181, 29.6.2013, s. 15.

(4) Ú. v. ES L 82, 22.3.1997, s. 1.

(5) Ú. v. EÚ C 80, 19.3.2013, s. 1.

(6) Ú. v. EÚ C 80, 19.3.2013, s. 11.

(7) 6494/18.

(8) COM(2018) 77 final.

(9) Obchod s falšovaným a pirátskym tovarom: Mapovanie hospodárskeho vplyvu, OECD/EUIPO (2016) https://euipo.europa.eu/tunnel-web/secure/webdav/guest/document_library/observatory/documents/Mapping_the_Economic_Impact_study/Mapping_the_Economic_Impact_en.pdf.

(10) Súhrnná správa o porušovaní práv duševného vlastníctva 2018, EUIPO (2018) https://euipo.europa.eu/tunnel-web/secure/webdav/guest/document_library/observatory/docs/Full%20Report/Full%20Synthesis%20Report%20EN.pdf.